Allen den, die disen brief ✳ àn ✳ sehent ✳ oder hoͤrent lesen, ✳ tuͦn kùnt ✳ und ✳ vergihen ich, ✳ Uͦlrich Trutmàn, ✳ ✳ schulth̄ ze Arowe, ✳ daz fûr mich offenlich ✳
in gerihtes wise ✳ und vor gerihte kàm ✳ der wol bescheiden, edeler kneht ✳ Gilge ✳ von Rubiswile ✳ ze einem teile ✳ und vro Greta, sin ✳ é ✳ frowe, ze dem andren
teile. ✳ und ✳ bàt da offenlich der selb Gilge ✳ mit fùrsprechen ze ervarende mit rehte, ✳ ob er wol der egenanten siner ✳ e ✳ frowen einen ✳ vogt erloͧben ✳
und geben moͤhte ûber ezlichû guͤter ✳ und hantgift, ✳ so er ir ✳ und iren erben ✳ ze rehtem phande ✳ versetzen wolte. ✳ und wart dar umb offenlich
von biderben lûten erteilet ✳ ùf ✳ den ✳ eit, ✳ daz er ✳ daz wol mit rehte tuͦn moͤhte. ✳ und sol man dar umb wissen ✳ daz der egedaht ✳ Gilge wol bedahtlich
vor gerihte ✳ der vorgenanten siner ✳ é ✳ frowen ✳ gab ✳ und erlobte ✳ ze einem rehten vogte ✳ den frûmigen rittˀ hern Joh̄ ✳ von Halwile, phlegˀ in Sùnggowe,
den och dù selbu ✳ vro Greta ✳ erkos ✳ und ✳ benamzete, als do erteilt wàrt ✳ ûber dû guͦter ✳ und hantgift, als hie nah geschriben stàt. ✳ da bi sol man och
wissen, daz der vorgeschriben Gilge offenlich ✳ siner ✳ é ✳ frowen ✳ und irem vorgenān vogte ✳ an ir stat vor gerihte ✳ mit handen ✳ und mûnden ✳ ûf ✳ gab ✳ und versazte in rehtem phandes wise allù dù rehter ✳ und guͤter, so er ✳ ze ✳ Otwissingen ✳ und ze Hyrztal in den beiden doͤrfren ✳ twingen ✳ und bennen hatte ✳ àn ✳ lûten ✳
guͦtren, ✳ an ✳ holze, ✳ an ✳ velde, ✳ an ✳ akeren ✳ und màtten ✳ und gemeinlich an allen den nùzzen ✳ und rehten, ✳ wie die sint genant, als och ✳ er ✳ si ✳ ûnz an ✳ den tàg har gebraht hètte. ✳ und beschah daz dar umbe, ✳ wand dù selbù sin ✳ é ✳ frowe✳ zuͦ im ✳ von ir ✳ vattˀ ✳ und iren erben braht hatte ✳ drissig ✳ mark ✳ und ✳ hundert ✳ mark ✳
silbers, loͤtiges Zùricher gewihtes, ✳ die den selben irem ✳ e ✳ wirte ✳ gar ✳ und ✳ genzlich worden sint, als er vˀjach, ✳ und ist och dis beschehen ✳ mit disen nah geschribenen gedingen, ✳ also daz dû ogenān✳ vro Greta ✳ und✳ ir ✳ rehten erben ze dien selben doͤrfren ✳ alllù dù rehter ✳ und nùzze, wie die genant sint, so der selb ✳
Gilge da hàtte, ✳ nièssen, ✳ besitzen✳ und haben sol fùr ✳ ein reht phant ✳ und ✳ in ✳ phandes wise ✳ alle die wile, ✳ so✳ si ✳ oder✳ ir ✳ erben niht gewert sint der ✳ drissig ✳
und ✳ hundert marken silbers, ✳ swenne ✳ oder sweles tages aber jemˀ der selb Gilge ✳ oder sin ✳ erben ✳ die ✳ vorgen̄ sin ✳ é ✳ frowen ✳ oder ✳ ir ✳ erben ✳ ermanten
mit ✳ drissig ✳ marken ✳ und ✳ hundert marken silbers loͤtiges ✳ und luters Zuricher gewihtes,✳ so ✳ sol ✳ si ✳ oder ✳ ir ✳ erben ✳ im ✳ oder sinen erben die vorgeschriben guͤter, ✳ nùzze ✳ und ✳ rehte ze beiden dorfren ✳ gar ✳ und genzlich wider geben ze loͤsende ✳ umb ✳ drissig ✳ mark ✳ und ✳ hundert mark silbers ane ✳
alle wider rede. ✳ och hàt der egenant Gilge mit sinen erben gelobt der egen̄ guͤtren, ✳ nùzzen ✳ und ✳ rehten ✳ ze beiden vorgeseiten doͤrfren ✳ wèr ✳ ze sinde
in phandes wise, ✳ nah rehte vor geislichen ✳ und weltlichen ✳ und ✳ an ✳ allen stetten, ✳ da ✳ es ✳ der selben siner ✳ é ✳ frowen ✳ oder ir ✳ erben jemˀ notdurft geschehe. ✳
hie ✳ bi warend ✳ und sint ✳ gezuͦge her ✳ Markwart von Goͤzken, frige, ✳ her Heinr̄ von Kùngstein, ✳ her Joh̄ der Phaffe, ✳ her ✳ Heinr̄ ✳ von Ròre, ritteˀ, ✳ Nycolaus
der Stieber, ✳ Chuͦnradꝰ von Schafhusen, ✳ Nycol̄ von Holdren,✳ Wnˀher zem Loͧwen,✳ Heinr̄ der Sūmer, Wnˀher Schulth̄, ✳ Uͤllin Fredingˀ, burgeˀ ze Arowe, ✳
und andeˀ erbeˀ lûte genuͦg. ✳ har umb ✳ und alle die vorgeschribenen ze einem stèten, wàren urkûnde ✳ so habent wir, der ✳ ✳ schulth̄, der ✳ ✳ ràt✳ und ✳
die burgeˀ von Arowe von redelicher bette willen der vorgeschriben beider teilen ✳ unserre stètte insigel gehenket an disen offenen brief. ✳ und ich, Gilge
von Rubiswile, vorgenander, ✳ vˀgihen och aller der vorgeschribenen ✳ und geloben✳ si✳ stète ze hande ane alle gevˀde. ✳ und ze merer sicherheit der
vorgeschribenen so hab och ich disen brief mit minem eigenen insigel besigelt. ✳ der brief ist geben ze Arowe, an dem nehsten zinstage vor der
liehtmes, des jares do man zalte vō gottes gebùrte drùzehen hundert jar, ✳ drissig jar ✳ und dar nah in dem anderen jare. ✳